Mørk hyller laget etter ny utklassing - Norge klar for VM-finale
– Jeg synes igjen forsvaret vårt er utrolig bra fra start. Og vi fortsetter å male på, slipper dem ikke inn i kampen i det hele tatt. Det er vår fortjeneste, sier Nora Mørk til TV 2. For det er bare å rydde timeplanen på søndag - Norge spiller VM-finale klokken 17.30. Det ble klart etter at håndballjentene leverte nok en fullstendig overlegen VM-forestilling i kveld. VG-børsen: Bare én spiller bedre enn Mørk og Oftedal – Det er en deilig følelse. Det har vært grusomt i løpet av dagen, men det er godt nå, sier en lettet Thorir Hergeirsson til TV 2. – Hvem har du lyst til å møte i finalen (Sverige og Frankrike spiller 20.30)? – Vi møter de som er best, sånn er det. Det spiller ingen rolle, men vi skal forberede oss godt, svarer han. Kaptein Stine Bredal Oftedal smilte fra øret til øret da hun ble intervjuet av kanalen. – Det føles helt fantastisk. Nok en storseier og i en sånn her match. Jeg er veldig stolt. Nå er det bare en ting som gjelder, og det er finalen, sier hun. – Når var det du skjønte det var i boks? – I boks det vet man jo aldri, men det gikk ganske fort i førsteomgang da jeg skjønte at det her, det kan vi ta, svarer hun. – Nå går vi for gull, legger Camilla Herrem, som scoret sitt landslagsmål nummer 600 i løpet av kampen, til. Norge og Nederland hadde møtt hverandre i finalekamper i tre mesterskap på rad før kveldens oppgjør i Hamburg. Samtlige med Norge som vinner. En, to, tre - på det fjerde skal det skje - men det skjedde likevel ikke for Nederland. Norge, som var totalt overlegne i kvartfinalen mot Russland, leverte minst like overbevisende mot nederlenderne. Allerede tidlig i kampen rykket håndballjentene i fra, og de så seg aldri tilbake. Nå venter en VM-finale søndag, mot enten Sverige eller Frankrike. Den kampen spilles senere i kveld.Etter å ha sett Norge knuse Russland med elleville 17 mål, hadde Nederland repekt for oppgaven som ventet i Barclaycard Arena i Hamburg fredag kveld. De første minuttene av kampen så det ut til at Nederland skulle være i stand til å gi Norge god motstand - men så fikk de en litt uheldig utvisning. Norge banket inn et par mål i overtallsperioden, og rykket fra. Nederland begynte å gjøre feil - de fomlet vekk ballen, satte skudd i stanga og måtte se en «som vanlig» svært god Katrine Lunde stoppe mye. De norske håndballjentene så seg aldri tilbake utover i omgangen. Det tok hele 12 minutter før Nederland scoret sitt andre mål i kampen, da hadde Norge allerede banket inn åtte. Etter 20 minutter var luken vokst til sju mål, og da hjalp det lite at nederlendernes bakerste kvinne, keeper Tess Wester, til tider viste klasse mellom stengene. Mot slutten av omgangen kom Nederland bedre inn i kampen, og fikk luket vekk noen av feilene. I likhet med Norge fikk også nederlenderne vist at de har fart i beina - men samtidig som Lunde fortsatte å plukke fram redninger fra øverste hylle, viste blant annet Veronica Kristiansen klasse framover på banen og hamret ballen fem ganger inn bak Tess Wester. Da pausesignalet ljomet i Hamburg, var den norske ledelsen på sju mål. Lagene gikk i garderoben på stillingen 10-17.De norske og de nederlandske jentene kjenner hverandre godt fra klubbhverdagen - i Györ spiller både Nora Mørk, Stine Bredal Oftedal og Kari Aalvik Grimsbø sammen med Nycke Groot og Yvette Broch. Også i Esbjerg finnes det spillere fra begge nasjoner, og nederlendernes trener, Helle Thomsen, er Amanda Kurtovic' trener i Bucuresti. De nederlandske jentene hadde håpet at kunnskapen om de norske spillerne og den norske spillestilen ville hjelpe dem, men heller ikke i den andre omgangen greide de å stoppe det norske seiersmaskineriet. Kari Aalvik Grimsbø fikk slippe til på parketten etter hvilen, og prøve seg mot et par av Györ-venninnene. Norge beholdt luken på sju-åtte mål det første kvarteret, og Amanda Kurtovic sørget for at luken var oppe i ni mål da det gjensto 13 minutter av kampen. Da var det i realiteten fullstendig over - Nederland gjorde feil, Norge beholdt fokuset og kom til slutt opp i tosifret ledelse. Fem minutter før slutt runget «seier'n er vår» i Barclaycard Arena. PS! Klokken 20.30 spilles kveldens andre semifinale, mellom Sverige og Nederland. VG oppdaterer saken
(Nederland - Norge 23-32) Fra målfest mot Russland til en knusende seier over Nederland. De norske håndballjentene er klare for finale etter å ha lekt seg til en ny VM-triumf.